กสิกรฯเตรียมย้ายกอง ABFTH มาเทรดในตลาดหลักทรัพย์
บลจ.กสิกรไทย เตรียมย้ายกอง ABFTH มาเทรดในตลาดหลักทรัพย์ ก.ค. นี้ หวังเพิ่มสภาพคล่อง
9 มิ.ย. 2559

บลจ.กสิกรไทย เตรียมย้ายกอง ABFTH มาเทรดในตลาดหลักทรัพย์ ก.ค. นี้ หวังเพิ่มสภาพคล่อง
นายชัชชัย สฤษดิ์อภิรักษ์  รองกรรมการผู้จัดการ  บริษัทหลักทรัพย์จัดการกองทุน (บลจ.) กสิกรไทย คาดว่า เดือน ก.ค. นี้ จะสามารถนำกองทุนเปิดดัชนีพันธบัตรไทยเอบีเอฟ (ABFTH) มาจดทะเบียนและซื้อขายในตลาดหลักทรัพย์แห่งประเทศไทย (SET) จากปัจจุบันที่ซื้อขายอยู่ในตลาดตราสารหนี้ (BEX)
"ขณะนี้คณะกรรมการที่ปรึกษากองทุนกำลังอยู่ในระหว่างการพิจารณาให้ย้ายการซื้อขายกองทุน ABFTH จาก BEX ไป SET เพื่อทำให้กองทุนเป็นที่รู้จักมากขึ้น ช่วยเพิ่มขนาดกองทุนและสภาพคล่องให้มีมากขึ้น นอกจากนี้ยังเปิดโอกาสให้นักลงทุนทั่วไปรวมถึงนักลงทุนสถาบันสามารถเข้าลงทุนได้ง่ายขึ้น" นายชัชชัย กล่าว
ทั้งนี้ กองทุน ABFTH เป็นอีทีเอฟกองทุนแรกของไทยที่อ้างอิงกับดัชนีตราสารหนี้ภาครัฐ (iBoxx ABF Thailand Index) โดยลงทุนในตราสารหนี้ที่ออกโดยรัฐบาลไทย หรือออกโดยภาครัฐที่มีรัฐบาลไทยเป็นผู้ค้ำประกันหรือได้รับการจัดอันดับความ น่าเชื่อถือน่าลงทุน ปัจจุบันกองทุนมีขนาดประมาณ 7,000 ล้านบาท
"จุดเด่นของกองทุน ABFTH คือ ตราสารหนี้ภาครัฐมีความเสี่ยงด้านการผิดนัดชำระหนี้ต่ำมาก และมีโอกาสสร้างผลตอบแทนที่สูงเนื่องจากกองทุนมีอายุเฉลี่ยตราสารประมาณ 6 ปี ยาวกว่ากองทุนรวมตราสารหนี้ทั่วไป ซึ่งเหมาะกับนักลงทุนที่ต้องการลงทุนในตราสารหนี้ระยะยาว เพื่อโอกาสรับผลตอบแทนที่สูงกว่าตราสารหนี้ระยะสั้น พร้อมทั้งยังมีสภาพคล่องเนื่องจากสามารถซื้อขายผ่านตลาดหลักทรัพย์ฯ" นายชัชชัย กล่าว
พร้อมกันนี้ บลจ.กสิกรไทย เตรียมจ่ายเงินปันผลกองทุน ABFTH สำหรับผลการดำเนินงานตั้งแต่วันที่ 1 ธ.ค. 2558 ถึงวันที่ 31 พ.ค. 2559 ในอัตรา 15 บาทต่อหน่วย มูลค่าการจ่ายเงินปันผลรวม 86.33 ล้านบาท โดยจะจ่ายให้ผู้ถือหน่วยลงทุนที่มีรายชื่อในสมุดทะเบียนวันที่ 31 พ.ค. 2559 และจ่ายเงินปันผลวันที่ 14 มิ.ย. 2559 มูลค่าหน่วยลงทุน ณ วันที่ 8 มิ.ย. 2559 อยู่ที่ 1,227 บาทต่อหน่วย